ພົນເອກຟຸ່ງກວາງແທງຕ້ອນຮັບສະມາຊິກສະພາສູງອາເມລິກາ
(ພາບ: vtc.vn)
ຕອນບ່າຍວັນທີ 27/05, ຢູ່ຮ່າໂນ້ຍ, ທ່ານພົນເອກຟຸ່ງກວາງແທງ, ລັດຖະມົນຕີວ່າການກະຊວງປ້ອງກັນປະເທດຫວຽດນາມ ໄດ້ໃຫ້ການຕ້ອນຮັບທ່ານສະມາຊິກສະພາສູງອາເມລິກາ John McCain ເນື່ອງໃນໂອກາດທີ່ພວມຢ້ຽມຢາມ ແລະ ເຮັດວຽກຢູ່ຫວຽດນາມ. ທີ່ການຕ້ອນຮັບ, ພົນເອກ ຟຸ່ງກວາງແທງ ເນັ້ນໜັກວ່າ, ໃນໄລຍະຜ່ານມາ, ການພົວພັນຮ່ວມມືດ້ານປ້ອງກັນຄວາມສະຫງົບລະຫວ່າງ 2 ປະເທດບັນລຸໄດ້ໝາກຜົນທີ່ດີງາມຈຳນວນໜຶ່ງໃນຂົງເຂດບຳລຸງສ້າງ, ເສນາຮັກ, ມ້າງທຳລາຍລະເບີດ, ວັດຖຸລະເບີດ, ແກ້ໄຂຜົນຮ້າຍຢ້ອນຫຼັງຈາກທາດພິດສີສົ້ມດີໂອຊິນ… ພົນເອກຟຸ່ງກວາງແທງ ປາດຖະໜາວ່າ, ໃນຖານະຕຳແໜ່ງຂອງຕົນ, ທ່ານ John McCain ຈະສືບຕໍ່ມີບັນດາການປະກອບສ່ວນເພື່ອຊຸກຍູ້, ເປີດກວ້າງການພົວພັນຮ່ວມມືລະຫວ່າງ 2 ປະເທດ, ພ້ອມກັນສູ້ຊົນພັດທະນາການພົວພັນຮ່ວມມືມິດຕະພາບ, ເຄົາລົບລະບອບກົດໝາຍຂອງກັນ ເພື່ອສັນຕິພາບ, ການຮ່ວມມືພັດທະນາຂອງປະຊາຊົນ 2 ປະເທດຫວຽດນາມ - ອາເມລິກາ.
ສ່ວນທ່ານສະມາຊິກສະພາສູງ John McCain ໄດ້ຕີລາຄາສູງບັນດາບາດກ້າວພັດທະນາໃນການພົວພັນລະຫວ່າງ 2 ປະເທດ, ໃນນັ້ນຂົງເຂດການຮ່ວມມືດ້ານປ້ອງກັນປະເທດ ໄດ້ຮັບຖືວ່າແມ່ນໜຶ່ງໃນບັນດາເສົ້າຄ້ຳສຳຄັນໃນການຮ່ວມມື.
(ແຫຼ່ງຄັດຈາກ VOV)